  Туспуктэм: ИА «Удмуртия» Наталия Сильвестрова Удмуртиын 27-тӥ пӧсьтолэзе нырысьсэ МФЦ-ын ужасьёсьлэсь нуналзэ пусъё. Выль праздник кылдытон сярысь пумкылъян элькунысь Кун Кенешлэн пукетаз кутӥзы, «О праздничных днях и памятных датах УР» катэ воштонъёс пыртӥзы. Со сярысь улосвыл тӧролэн но кивалтэтлэн пресс-службаез ивортӥз. «Туннэ Удмуртиысь МФЦ-осын 700-лэсь трос ужасьёс тыршо. Котькуд нунал соос улӥсьёслы 200-лэсь трос услугаос басьтыны юртто. Ужъюлтошъёсты ӧнерлыко праздникен ӟечкыласько! Ужудысын азинскон, чидан но эшлыко но мынясь клиентъёс сӥзисько » Тимур Меджитов, Удмуртиысь цифровой азинсконъя министр Удмуртиын 31 МФЦ офисъёс но нимаз адямиосты но юридик огазеяськонъёсты кутон понна 437 укноос ужало. 2023-тӥ ар кутсконысен МФЦ-ын 636 сюрслэсь трос услугаос быдэстӥзы. Тужгес но ӵем вазиськылӥзы таӵе услугаосъя: вырӟытонтэм ваньбурез кадастр лыдъян-чотан но (яке) эрикрадэз регистрировать карон; кунмуртъёсты улон интызыя гожтон; вырӟытонтэм ваньбуръя огъя кун реестрысь ивортодэтъёсты сётон; судэ шедьылэм яке шедьылымтэ сярысь но (яке) уголовной уж улэ кыскон яке со ужез дугдытон сярысь справкаос сётон; паспорт сётон яке воштон. Озьы ик МФЦ-осын калыклэсь кулэяськонзэс быдэстонъя телефон центръёс ужало – Служба 122. 2023-тӥ арын кутсконысен операторъёс 550 сюрслэсь трос жингыртэмъёсты басьтӥзы, шорлыдын вераса со 3,8 сюрс жингыртэмъёс нуналаз. Кол-центрын ужасьёслы Полина но Вероника куара почтаос юртто. Али соос 50 процентлэсь трос жингыртэмъёсты басьто но 30 процентлэсь вазиськонъёсты быдэсто. Чемысь адямиос 122 номеръя МФЦ-е, эмчи доры гожтӥськон яке сое доре ӧтён, эмъяськоннилэсь яке мукет кун огазеяськонлэсь ужан радлыксэ тодон понна вазисько. Тегъёс: МФЦ праздникъёс Удмуртия  